Når Hjørring Bibliotek i dag fejrer tre års fødselsdag, kan de glæde sig over populariteten. Over 1.000.000 har nemlig besøgt biblioteket siden flytningen til centeret Metropol.

Hverken personalet eller politikerne i Hjørring havde regnet med den store tilstrømning til biblioteket. Selv om det er gået rigtig godt siden åbningen, betyder det ikke, at Biblioteket ikke videreudvikler sig. De mange daglige brugere har i sidste uge svaret på en tilfredsundersøgelse. -Vi har fået over 500 besvarelser, så der er samlet et materiale, som må kunne give ideer til forbedringer, siger publikumschef Janni Sørensen.